Folketing
2005-06-10

Jeg vil også henvise til førstebehandlingen og til de skriverier, vi har haft i betænkningen over lovforslaget. Det, der er helt centralt, når det drejer sig om regionernes finansiering, er, at man opgiver den egentlige grundlæggende model med det kommunale selvstyre. Man fjerner kommunalmagten, det sker i en anden lovgivning, men det, man i virkeligheden gør med den regionale finansiering, er, at man fjerner politikernes muligheder for at handle. Man vender tilbage til gamle dage med cigarkassesystemer. Man har en kommunal medfinansiering af regionernes sundhedsvæsen, som man intet sted i verden har set kunne lykkes. Norges udgifter på sundhedsområdet, som man godt kan sammenligne lidt med det her, eksploderer. Er det det, man vil? Det, vi også kommer til at se, er, at på hele det sociale område skal regionerne have så høje takster for at kunne udvikle de sociale tilbud, at vi kan risikere, at der kommer en alvorlig konkurrence fra skodtilbud på privat niveau. Det, vi samlet set vil kunne se, er en finansiering af regionerne, der – tror jeg – på sigt vil betyde, at det bliver politisk uinteressant at stille op til regionsrådet. Derfor støtter vi ikke forslaget.